**מייקל קליפטון ברג'ס** (באנגלית: **Michael Clifton Burgess**; נולד ב-23 בדצמבר 1950) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה־26 של מדינת טקסס, מאז 2003. הוא חבר המפלגה הרפובליקנית, ומחוזו כולל את פרווריה הצפוניים של דאלאס ואת פורט וורת'. ברג'ס הוא רופא במקצועו, עם התמחות במיילדות וגינקולוגיה.

ביוגרפיה
--------

מייקל ברג'ס נולד ברוצ'סטר שבמינסוטה, בנם של נורמה (לבית קרוהרסט) והארי מרדית' ברג'ס. משפחת אביו היגרה לארצות הברית מנובה סקוטיה שבקנדה. ברג'ס השלים את לימודיו הגבוהים באוניברסיטת צפון טקסס בשנת 1972, וב-1977 היה לבוגר בית הספר לרפואה של אוניברסיטת טקסס ביוסטון. הוא סיים התמחות רפואית במיילדות וגינקולוגיה בבית החולים פארקלנד ממוריאל בדאלאס. ברג'ס משתייך אל זרם האנגליקניזם.

ברג'ס, שמעולם לא מילא תפקיד ציבורי טרם היבחרו לקונגרס ואף הצביע במערכות הבחירות המקדימות של המפלגה הדמוקרטית בשנים 1990, 1992 ו-1994, נכנס לבחירות המקדימות של המפלגה הרפובליקנית ב-2002 בשאיפה להחליף את מנהיג הרוב בבית הנבחרים, דיק ארמי. יריבו היה בנו של ארמי, סקוט. המחוז, שכלל כמעט את כל מחוז דנטון, היה מעוז רפובליקני מובהק – לפיכך חזו הפרשנים הפוליטיים כי המנצח בפריימריז לא רק שייבחר לקונגרס ביום הבחירות הכלליות, אלא יובטח לו לפחות עשור בבית הנבחרים האמריקאי. באמצעות הסיסמה "אבא שלי אינו דיק ארמי", זכה ברג'ס בתמיכת ועדת הפעולה הפוליטית הרפואית וארגונים כמו "איגוד סיטונאי הבירה הלאומי".

ברג'ס זכתה במקום השני בפריימריז, עם 23% מהקולות לעומת 45% שגרף סקוט ארמי. משום שאף אחד מהמועמדים לא זכה במרב קולות הבוחרים, על השניים נכפה סיבוב שני מכריע. לפני הסיבוב השני פרסם העיתון "The Dallas Morning News" סדרת כתבות הטוענות כי ארמי ניצל את השפעתו כשופט במטרה להבטיח מכרזים ומשרות ציבוריות עבור מקורביו. הפרסומים פגעו במסע הבחירות של ארמי, שהפסיד בסיבוב השני אחרי שברג'ס גרף 55% מקולות הבוחרים. בבחירות הכלליות ברג'ס הוסיף לנצח עם 75% מהקולות.

ב-3 בינואר 2003 ברג'ס הושבע לתפקידו בבית הנבחרים של ארצות הברית. כמי שמשתייך לתנועת מסיבת התה, ברג'ס נחשב לחבר שמרני בבית הנבחרים. עד 2011 היה לו דירוג חיים בן 93.59% מהאיגוד השמרני האמריקאי. ברג'ס תמך בפתיחת הליך הדחה נגד נשיא ארצות הברית ברק אובמה, הצביע נגד חוק הגנת החולה וטיפול בר השגה, ותמך בחקיקה האוסרת על ביצוע הפלה מלאכותית אחרי השבוע ה-22 להיריון. במרץ 2019 היה ברג'ס הרפובליקני היחיד שתמך בהורדת גיל ההצבעה ל-16 שנים.

ב-13 בנובמבר 2023 הכריז ברג'ס כי אין בכוונתו להתמודד לתקופת כהונה נוספת בבחירות 2024. כהונתו עתידה להיחתם בראשית ינואר 2025.

קישורים חיצוניים
----------------

ויקישיתוף מדיה וקבצים בנושא **מייקל ברג'ס** בוויקישיתוף
* אתר האינטרנט הרשמי של מייקל ברג'ס בבית הנבחרים האמריקאי (באנגלית)
* מייקל ברג'ס, ברשת החברתית פייסבוק

* מייקל ברג'ס, ברשת החברתית אקס (טוויטר)

* מייקל ברג'ס, ברשת החברתית אינסטגרם

* מייקל ברג'ס, סרטונים בערוץ היוטיוב
* אתר האינטרנט האישי של ברג'ס (באנגלית)
* מייקל ברג'ס באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  Michalski, Dan (2002-11-01). "The Rise and Fall of Scott Armey". D Magazine. Archived from the original on 2012-09-25. Retrieved 2011-09-13.
2. ↑  Peters, Jeremy W. (June 18, 2013). "In Partisan Vote, House Approves Ban on Abortions After 22 Weeks". The New York Times.
3. ↑  זאק בורדיק, GOP rep who supports lowering voting age: 'It's on us' if 16-year-olds vote Democratic, באתר The Hill‏, 27 במרץ 2019 (באנגלית)
4. ↑  דייוויד ג'ורדן, Burgess announces House retirement after 11 terms, באתר Roll Call‏, 13 בנובמבר 2023 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 1905 6694
* LCCN: no2011050886
* US Congress: B001248
* VIAF: 170189050
* WorldCat: lccn-no2011050886

 |